text: 100 kilo: Kristoffer Jensen er en af Hedensteds mange svært overvægtige borgere
  07 april 2017 kl. 16.02
  Kristoffer Jensen har en BMI på over 30. Det betyder, han er svært overvægtig. Ligesom hver femte borger i Hedensted Kommune.
  30-årige Kristoffer Jensen er en af mange overvægtige i Hedensted Kommune.
  Han er 175 centimeter høj, vejer 100 kilo og det betyder, at han har en BMI på over 30. En måleenhed læger bruger til at klassificere din kropsvægt på. Med en sådan BMI betyder det, at han er svært overvægtig. 
  Han har flere gange på egen hånd forsøgt at tabe sig, men hver gang uden held.
  - To til tre uger, så er man faldet i - tilbage i den gamle rytme, siger den 30-årige smed.
  Kristoffer Jensen, smed, Hedensted: "Jeg synes egentlig, det er lidt forkasteligt, at de vælger at spare sådan noget væk."
  Men når hver femte voksen i Hedensted Kommune er i samme situation som Kristoffer Jensen, nemlig svært overvægtig, forstår han slet ikke, at  kommunen nu har skåret ned på hjælpen til dem, der er har alt for meget på sidebenene.
  - Jeg synes egentlig, det er lidt forkasteligt, at de vælger at spare sådan noget væk, mener Kristoffer Jensen.
  Sundhedshuset i kommunen havde ellers stor succes med tilbud om motion og kostvejledning til overvægtige.
  Hele 96 procent af deltagerne i tilbuddet svarede efterfølgende, at de i høj eller meget høj grad var rustet til fortsætte deres sunde vaner.
  Birgit Jakobsen fra Kristendemokraterne var den eneste i byrådet, der stemte imod besparelserne på området. 
  - Når vi kommer til de næste budgetforhandlinger, så vil jeg have det her på dagsordenen igen. Det er helt klart et godt og vigtig tilbud, som vi har nedlagt, siger Birgit Jakobsen.
  Kristoffer Jensen er nu kommet igang med motion og en slankekur. Men det var ikke med hjælp fra kommunen, det var fra en kollega som fik ham igang med træningen.
  Kristoffer Jensen knokler ikke kun for at tabe sig. Han har også et andet mål.
  - Det er at komme i form, så far her ikke puster helt vildt, når vi skal lege. Det er det, mit ønske går på, slutter Kristoffer Jensen.
  
  